b'\n_START_ARTICLE_\nBefolkning\n_START_PARAGRAPH_\nEn befolkning er en mengde mennesker, eller organismer av en s\xc3\xa6rskilt art, innen et spesielt avgrenset omr\xc3\xa5de og/eller en sosialt eller etnisk definert gruppe._NEWLINE_Begrepet \xc2\xabbefolkning\xc2\xbb kan brukes i forbindelse med stedets eller gruppens st\xc3\xb8rrelse (se folketall), sammensetning/identitet (se etnisitet) eller \xc3\xb8konomiske/sosiale forhold (se sosiologi)._NEWLINE_Demografi er studiet av befolkningen og dens utvikling._NEWLINE_Selve ordet demografi kommer fra det greske ordet demos (folk) og grafi (skrive) og betyr befolkningsbeskrivelse.\n_START_SECTION_\nNorsk befolkningsstatistikk\n_START_PARAGRAPH_\nVed den f\xc3\xb8rste fullstendige folketellingen i Norge 1769 hadde landet 723\xc2\xa0618 innbyggere. Folkemengden viste sv\xc3\xa6rt liten vekst frem til 1814, men deretter fulgte en ti\xc3\xa5rsperiode med mer enn 1,7\xc2\xa0% \xc3\xa5rlig vekst, den sterkeste vekst i landets historie. Folkemengden ble praktisk talt fordoblet 1815\xe2\x80\x9365; den f\xc3\xb8rste millionen ble passert 1822, den neste 1890. Veksten ble vesentlig redusert fra 1860-\xc3\xa5rene, i f\xc3\xb8rste rekke som f\xc3\xb8lge av utvandringen til Amerika._NEWLINE_1942 passerte folkemengden 3 millioner, i 1975 4 millioner og i oktober 2000 passerte folkemengden 4,5 millioner, og ved inngangen til 2005 hadde landet 4\xc2\xa0606\xc2\xa0363 innb. Fra 2005 til 2010 er befolknigen \xc3\xb8kt til 4\xc2\xa0676\xc2\xa0305 det vil si en vekst p\xc3\xa5 ca. 70\xc2\xa0000 _NEWLINE_I 1970-\xc3\xa5rene ble folketilveksten betydelig lavere enn tidligere, 0,5\xc2\xa0% \xc3\xa5rlig mot 0,9\xc2\xa0% og 0,8\xc2\xa0% i hhv. 1950- og 1960-\xc3\xa5rene. Den \xc3\xa5rlige tilveksten ble ytterligere redusert i 1980-\xc3\xa5rene og var i perioden 1980\xe2\x80\x9390 som helhet 0,4\xc2\xa0% \xc3\xa5rlig. Lavest var tilveksten i 1984 (0,28\xc2\xa0%). Siden har befolkningsveksten igjen \xc3\xb8kt, men den er noe varierende, i f\xc3\xb8rste rekke som f\xc3\xb8lge av svingninger i nettoinnflyttingen fra utlandet. I \xc3\xa5rene 1986\xe2\x80\x9390 \xc3\xb8kte folketallet med gjennomsnittlig 0,43\xc2\xa0% \xc3\xa5rlig, og veksten \xc3\xb8kte i de to f\xc3\xb8lgende fem\xc3\xa5rsperiodene til 0,56\xc2\xa0% \xc3\xa5rlig 1991\xe2\x80\x9395 og 0,60\xc2\xa0% 1996\xe2\x80\x932000. De fire \xc3\xa5rene 2001\xe2\x80\x9304 \xc3\xb8kte s\xc3\xa5 landets folketall med gjennomsnittlig 0,57\xc2\xa0% \xc3\xa5rlig.\n_START_SECTION_\nStasjon\xc3\xa6r befolkning\n_START_PARAGRAPH_\nN\xc3\xa5r befolkningstallets vekst har stabilisert seg, og veksten i befolkningen er lik null, har vi en stasjon\xc3\xa6r befolkning._NEWLINE_Det er forventet at verdens befolkning blir stasjon\xc3\xa6r p\xc3\xa5 slutten av \xc3\xa5rhundret, eller p\xc3\xa5 starten av neste \xc3\xa5rhundre.\n_START_SECTION_\nVerdens mest befolkede by\n_START_PARAGRAPH_\nTokyo er verdens st\xc3\xb8rste by med en befolkning p\xc3\xa5 12 millioner i selve byen og 34 millioner n\xc3\xa5r forstedene regnes med._NEWLINE_Asia er den mest befolkede verdensdelen. Antarktis er minst befolket.'